**25.01.2019**

**COMUNICAT**

**PRESRO 2019 - ANFP: 3 grupuri de lucru, 9 reuniuni**

În contextul deținerii de către România a mandatului Președinției Consiliului Uniunii Europene, în primul semestru al anului 2019, Agenția Națională a Funcționarilor Publici (ANFP) gestionează activități specifice în cadrul unor grupuri de lucru formale și informale, printre care și organizarea unui număr de **9 reuniuni, în țară și la Bruxelles, pentru aproximativ 300 de participanți.**

Astfel, ANFP **realizează președinția Grupului de lucru pentru Statutul funcționarilor Uniunii Europene**, fiind implicată direct în examinarea tehnică a propunerilor Comisiei privind cadrul de reglementare în ceea ce privește personalul din instituțiile Uniunii Europene, prin abordarea în cadrul întâlnirilor de lucru a unor teme precum: condițiile de muncă, procedurile de selecție și recrutare, remunerația și drepturile de pensie, evaluarea personalului, perspectivele de carieră.

În primul semestru al anului 2019 sunt programate, la Bruxelles, 4 întâlniri. Prima întâlnire a avut loc vineri, 18 ianuarie.

În același context, ANFP **coordonează grupul de lucru Rețeaua experților în domeniul selecției de personal** gestionat de către Oficiul European pentru Selecţia Personalului (EPSO) și vaorganiza în perioada 11 - 12 martie 2019, în țară, reuniunea grupului de experți.

EPSO este centrul de selecție a personalului pentru toate instituțiile și agențiile Uniunii Europene, scopul rețelei fiind acela de a reuni reprezentanți ai statelor membre pentru analizarea și dezbaterea unor aspecte importante privind procesul de selecție și recrutare la nivelul UE.

Totodată, **Agenția este implicată alături de Ministerul Dezvoltării Regionale și Administrației Publice în gestionarea activităților Rețelei Europene de Administrație Publică** (European Public Administration Network - EUPAN). Pe durata mandatului, sunt previzionate a fi organizate, în țară, două întâlniri principale – una la nivel de experți (8 – 9 aprilie 2019) și una la nivel de decizie (3 – 4 iunie 2019), precum și două întâlniri tehnice, pregătitoare.

EUPAN reprezintă o rețea informală a reprezentanților administrațiilor publice din statele membre ale Uniunii Europene și din cele cu statut de observator, cu impact semnificativ asupra initiaţivelor administrației publice din fiecare țară.

“*Exercitarea Președinției Consiliului Uniunii Europene reprezintă pentru România o oportunitate pentru reconfirmarea statutului de partener valoros, implicarea responsabilă a tuturor instituțiilor publice în acest proces fiind o prioritate de nivel național. În acest sens, Agenția Națională a Funcționarilor Publici va fi un actor responsabil, determinat în atingerea obiectivelor incluse în agenda acestui eveniment istoric pentru țara noastră*.”, este mesajul președintelui ANFP, Vasile-Felix Cozma.



 ***Direcţia Comunicare şi Relaţii Internaţionale***

***comunicare@anfp.gov.ro***

***Tel. 0374 112 749***